
La Facultatea de Istorie a UB înveți mai multe decât credeai! Haide și tu să-ți asiguri un loc la preadmiterea din mai 2025

Facultatea de Istorie a Universității din București organizează, pentru studenții din anul III de licență și pentru absolvenții din anii anteriori care își doresc să își asigure din timp un loc la unul dintre programele de masterat din cadrul facultății, un concurs de preadmitere.
Preadmiterea se va desfășura în perioada 5-14 mai 2025 atât online, cât și fizic pentru confirmarea locului la programul de masterat dorit.
Programele de masterat oferă cursuri axate pe studiul culturii contemporane și istoriei ideilor, cu o abordare interdisciplinară. De la film, jocuri video, muzică, teatru, pictură, modă, rețele de socializare, anime-uri, comportamente economice și/ sau politice, Mozart sau Taylor Swift, Oppenheimer, Dune sau Barbie, „Istoria Ideilor, Mentalităților și Culturii de Masă” este acel program în care studenții vor putea să analizeze, cu libertate de spirit și deschidere către dialog, relația dintre istorie, societate și fenomenele culturale, indiferent care ar fi ele.
Calendarul preadmiterii
Înscrierea online pentru concursul de preadmitere va avea loc în perioada 5-14 mai 2025, iar înscrierile în format fizic între 12-14 mai 2025. 
Între 19-23 mai 2025 vor fi evaluate dosarele de înscriere și interviurile programate pentru concurs. Rezultatele provizorii vor fi afișate pe 26 mai 2025, iar confirmarea locului se va face fizic la sediul facultății între 1-17 iulie 2025, sâmbătă și duminică până la ora 12:00.
Preadmiterea la masterat se va face numai la următoarele programe de studii: Politică și Societate în secolul XX; Istoria și Practica Relațiilor Internaționale; Istoria Comunismului în România; Istoria Ideilor, Mentalităților și a Culturii de Masă; Societate, Stat, Război în secolele XVIII-XX.
Pentru concursul de preadmitere este nevoie de o scrisoare de intenție (cu accent pe interesele de cercetare și realizările anterioare), cât și de susținerea unui interviu. 
Departajarea pe locuri se va face în funcție de media anului II din ciclul licență; media anului I din ciclul licență și de nota de la proba de admitere: interviul pe baza scrisorii de intenție.
Persoanele interesate să descopere mai multe informații despre preadmitere pot accesa site-ul facultății de aici.
